CELEX: 32018R1637
Language: hu
Date: 2018-07-13 00:00:00
Title: A Bizottság (EU) 2018/1637 felhatalmazáson alapuló rendelete (2018. július 13.) az (EU) 2016/1011 európai parlamenti és tanácsi rendeletnek a felügyeleti funkció eljárásaira és jellemzőire vonatkozó szabályozástechnikai standardok tekintetében történő kiegészítéséről (EGT-vonatkozású szöveg.)

5.11.2018   
               
               
                  HU
               
               
                  Az Európai Unió Hivatalos Lapja
               
               
                  L 274/1
               
            
         A BIZOTTSÁG (EU) 2018/1637 FELHATALMAZÁSON ALAPULÓ RENDELETE
         (2018. július 13.)
         az (EU) 2016/1011 európai parlamenti és tanácsi rendeletnek a felügyeleti funkció eljárásaira és jellemzőire vonatkozó szabályozástechnikai standardok tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a pénzügyi eszközökben és pénzügyi ügyletekben referenciamutatóként vagy a befektetési alapok teljesítményének méréséhez felhasznált indexekről, valamint a 2008/48/EK és a 2014/17/EU irányelv, továbbá az 596/2014/EU rendelet módosításáról szóló, 2016. június 8-i (EU) 2016/1011 európai parlamenti és tanácsi rendeletre (1) és különösen annak 5. cikke (5) bekezdésére,
         mivel:
         
                     (1)
                  
                  
                     Az (EU) 2016/1011 rendelet 5. cikke előírja a referenciamutató-kezelők számára olyan állandó és hathatós felügyeleti funkció létrehozását, amelyet külön bizottság vagy más megfelelő irányítási rendszer lát el.
                  
               
                     (2)
                  
                  
                     A referenciamutató-kezelők az (EU) 2016/1011 rendelet 5. cikkében foglalt követelmények teljesítése céljából mérlegelési jogkörrel rendelkeznek az általuk előállított referenciamutatókra vonatkozó legmegfelelőbb felügyeleti funkció kialakítása tekintetében. Ez a rendelet meghatározza a megfelelő irányítási rendszerek nem kimerítő jegyzékét.
                  
               
                     (3)
                  
                  
                     Külső érdekeltek felügyeleti funkcióval való megbízásával értékes szakértelem vonható be, és részvételük növelheti a felügyeleti funkció hatékonyságát. A felügyeleti funkción belüli összeférhetetlenség merülhet fel a szóban forgó tagok érdekellentétei miatt, vagy a felügyeleti funkció tagjai, valamint ügyfeleik vagy más érdekeltek közötti kapcsolatok miatt. Az ilyen ellentétek csökkentése érdekében lehetőség szerint összeférhetetlenségtől mentes független tagokat kell bevonni azok közé, akik a kritikus referenciamutatókat felügyelik, e referenciamutatóknak a tagállamok piaci integritása, pénzügyi stabilitása, fogyasztói, reálgazdasága vagy háztartásainak és vállalkozásainak finanszírozása szempontjából való jelentősége miatt. Amennyiben ilyen független tagokra nincs szükség e rendeletnek megfelelően, a referenciamutató-kezelőknek olyan egyéb eljárásokat kell elfogadniuk az esetleges összeférhetetlenségek kezelésére, mint például a tagok kizárása bizonyos megbeszélésekről, vagy egyes tagok szavazati jogainak megszüntetése.
                  
               
                     (4)
                  
                  
                     A referenciamutató előállításában közvetlenül részt vevő személyek szavazati jog nélkül részt vehetnek a felügyeleti funkció ülésein, mivel hasznos betekintést nyújthatnak a referenciamutató-kezelő munkájába. Szavazati joggal nem rendelkező tag státuszuk helyénvaló annak biztosítása céljából, hogy a referenciamutató-kezelő ne rendelkezzen indokolatlan befolyással a felügyeleti funkció döntései felett.
                  
               
                     (5)
                  
                  
                     A felügyeleti funkció magában foglalhat különböző referenciamutatókhoz vagy referenciamutató-családokhoz kapcsolódó, specifikus, célzott kompetenciákkal rendelkező bizottságokat, vagy magában foglalhat különböző feladatokkal megbízott többszörös funkciókat, amikor a megfelelő szakértelemmel rendelkező személyek nem tudnak mindannyian részt venni egyetlen bizottságban, például ha különböző földrajzi régiókban tevékenykednek. A felügyelet központosításának elősegítése érdekében a szóban forgó felügyeleti funkcióknál a felügyeleti funkció irányításával egyetlen természetes személyt vagy egy bizottságot kell megbízni, aki/amely egyben a referenciamutató-kezelő vezető testületével és az illetékes hatósággal folytatott interakcióért is felelős.
                  
               
                     (6)
                  
                  
                     A kevésbé használt és kevésbé sebezhető jelentős referenciamutatók esetében lehetséges, hogy egyetlen természetes személy lássa el a felügyeleti funkciót, amennyiben a természetes személy elegendő időt tud fordítani az érintett referenciamutatók felügyeletére. Amennyiben a felügyeleti funkciót természetes személy látja el, a funkció mentesül bizonyos, csak bizottságok esetében indokolt eljárások alól. A kritikus referenciamutatók nagy fokú használata és az általuk bizonyos esetekben esetleg okozható kockázatok miatt a kritikus referenciamutatókat nem felügyelheti egy természetes személy.
                  
               
                     (7)
                  
                  
                     A felügyeleti funkció feladatainak teljesítése érdekében a tagoknak szakértői ismeretekkel kell rendelkezniük a referenciamutató-előállítási eljárásról és arról a mögöttes piacról, amelyet a referenciamutató mérni hivatott. Ez a szakértelem származhat a piacokon aktív felhasználóktól és adatszolgáltatóktól, vagy szabályozott adatok szolgáltatóitól. A felügyeleti funkció kihasználhatja az adatszolgáltatók szakértelmét, amennyiben megfelelő intézkedéseket hoznak az összeférhetetlenség elkerülésének biztosítására, és a felhasználók érdekeltek a megalapozott referenciamutató biztosításában. Indokolt ezért az adatszolgáltatókat és a felhasználókat az ilyen referenciamutatók esetében tagként figyelembe venni.
                  
               
                     (8)
                  
                  
                     A felügyeleti funkció a referenciamutató-kezelő szintjén az összeférhetetlenségek kezelésének alapvető eszköze, és a funkció integritásának biztosítása érdekében a pénzügyi szolgáltatásokra vonatkozó szabályok megsértése – különösen az 596/2014/EU európai parlamenti és tanácsi rendelet (2) szerinti manipuláció és manipuláció kísérlete – miatt szankcionált személyek számára meg kell tiltani, hogy a felügyeleti funkció tagjává válhassanak.
                  
               
                     (9)
                  
                  
                     Külső érdekelt felek érdekeltek lehetnek a referenciamutatóban, amennyiben annak használata széleskörűen elterjedt piacaikon, és e felek további szakértelmet tudnak nyújtani. A referenciamutató-kezelők létrehozhatnak olyan eljárásokat, amelyek lehetővé teszik a külső érdekeltek számára, hogy megfigyelőként részt vegyenek a felügyeleti funkcióban.
                  
               
                     (10)
                  
                  
                     A független bizottságokat nem lehet teljes mértékben különválasztani a referenciamutató-kezelő szervezetétől, mivel a referenciamutató-kezelő üzleti tevékenységével kapcsolatos végső döntéseket a vezető testület hozza meg, és egy különálló bizottság adott esetben úgy hozhatna döntést, hogy nem méri fel teljeskörűen a döntésnek a referenciamutató-kezelő üzleti tevékenységére potenciálisan gyakorolt hátrányos hatását. A referenciamutató-kezelő által a saját előállítású referenciamutatóival kapcsolatban hozott döntések kifogásolásához ezért az a felügyeleti funkció van a legjobb helyzetben, amely be van ágyazva a referenciamutató-kezelőnek vagy csoportszintű anyavállalatának a szervezetébe.
                  
               
                     (11)
                  
                  
                     Annak érdekében, hogy a felügyeleti testület betöltse az (EU) 2016/1011 rendelet által számára kijelölt funkciót, fontos, hogy képes legyen teljeskörűen értékelni és vitatni a referenciamutató-kezelő vezető testületének döntéseit, és hogy véleménykülönbség esetén rögzítsék a felügyeleti funkció ezzel kapcsolatos fenntartásait.
                  
               
                     (12)
                  
                  
                     A felügyeleti funkció akadálytalan működésének biztosítása érdekében eljárásokat kell kialakítani a tagok és megfigyelők kiválasztásának kritériumaival és az összeférhetetlenségek kezelésével, valamint – amennyiben a felügyeleti funkciót bizottság tölti be – a vitarendezéssel kapcsolatban. Bizonyos típusú referenciamutatók vagy referenciamutató-kezelők esetében indokolt lehet egyéb olyan eljárásokat is előírni a felügyeleti funkció számára, amelyeket ez a rendelet nem határoz meg, de amelyek szükségesek és megfelelőek a referenciamutatóik helyes irányításához. A referenciamutató-kezelők ezért alternatív eljárásokat vezethetnek be, feltéve, hogy ezek az eljárások megvalósítják a felügyelet megfelelő szintjét.
                  
               
                     (13)
                  
                  
                     Ez a rendelet az Európai Értékpapírpiaci Hatóság (ESMA) által a Bizottsághoz benyújtott szabályozástechnikai standardtervezeteken alapul.
                  
               
                     (14)
                  
                  
                     Az ESMA nyilvános konzultációt tartott az e rendelet alapját képező szabályozástechnikai standardtervezetekről, elemezte az esetleges kapcsolódó költségeket és hasznot, továbbá kikérte az 1095/2010/EU európai parlamenti és tanácsi rendelet (3) 37. cikke értelmében létrehozott Értékpapírpiaci Érdekképviseleti Csoport véleményét.
                  
               
                     (15)
                  
                  
                     A referenciamutató-kezelők számára elegendő időt kell biztosítani az e rendelet követelményeinek való megfelelés biztosítására. Ezért ezt a rendeletet két hónappal a hatálybalépését követően kell elkezdeni alkalmazni,
                  
               ELFOGADTA EZT A RENDELETET:
         
            1. cikk
            A felügyeleti funkció összetétele
            
               (1)   A felügyeleti funkció struktúrája és összetétele arányos a referenciamutató-kezelő tulajdonosi és ellenőrzési struktúrájával, és általános szabályként az e rendelet mellékletében felsorolt egy vagy több megfelelő irányítási rendszerrel összhangban kell meghatározni. A referenciamutató-kezelők megindokolják az illetékes hatóságok felé az ilyen rendszerektől való bármely eltérést.
            
            
               (2)   Ha a referenciamutató kritikus referenciamutató, a felügyeleti funkciót bizottság látja el, legalább két független taggal. A független tagok a felügyeleti funkcióban részt vevő természetes személyek, akik a felügyeleti funkcióban való részvételükön kívül nem kapcsolódnak más módon közvetlenül a referenciamutató-kezelőhöz, és esetükben – különösen az érintett referenciamutató szintjén – nem áll fenn összeférhetetlenség.
            
            
               (3)   A felügyeleti funkció olyan tagokból áll, akik együtt megfelelő készségekkel és szakértelemmel rendelkeznek egy adott referenciamutató előállításának felügyeletéhez és a felügyeleti funkció feladatainak ellátásához. A felügyeleti funkció tagjai megfelelő ismeretekkel rendelkeznek a referenciamutató által mérni hivatott mögöttes piaci vagy gazdasági valóságról.
            
            
               (4)   A szabályozott adatokon alapuló referenciamutatók referenciamutató-kezelői a felügyeleti funkció tagjai közé felveszik az (EU) 2016/1011 rendelet 3. cikke (1) bekezdése 24. pontjának a) alpontjában a szabályozott adatokon alapuló referenciamutató fogalommeghatározásában felsorolt szervezetek képviselőit és adott esetben a szabályozott adatokon alapuló referenciamutatókhoz befektetési alapok nettó eszközértékét szolgáltató szervezetek képviselőit. A referenciamutató-kezelők megindokolják az illetékes hatóságok felé az ilyen szervezetek képviselőinek bármely mellőzését.
            
            
               (5)   Ha a referenciamutató adatszolgáltatáson alapul, és az adatszolgáltatóinak vagy a referenciamutatót használó felügyelt szervezeteknek a képviselői a felügyeleti funkció tagjai, a referenciamutató-kezelő biztosítja, hogy az összeférhetetlenséggel rendelkező tagok száma ne érje el vagy haladja meg az egyszerű többséget. A tagok kinevezése előtt a referenciamutató-kezelők azonosítják és figyelembe veszik a potenciális tagok és egyéb külső érdekeltek közötti kapcsolatokból eredő ellentéteket is, mindenekelőtt az érintett referenciamutató szintjén lévő potenciális érdekből eredőeket.
            
            
               (6)   A referenciamutató előállításában közvetlenül részt vevő személyek, amelyek a felügyeleti funkció tagjai lehetnek, nem rendelkeznek szavazati joggal. A vezető testület képviselői nem lehetnek tagok vagy megfigyelők, de meghívhatók a felügyeleti funkció ülésein szavazati jog nélkül való részvételre.
            
            
               (7)   A felügyeleti funkció tagjai közt nem lehetnek olyan személyek, akiket pénzügyi szolgáltatásokhoz kapcsolódóan, különösen az 596/2014/EU rendelet szerinti manipuláció vagy manipuláció kísérlete miatt közigazgatási vagy büntetőjogi szankciókkal sújtottak.
            
         
         
            2. cikk
            A felügyeleti funkció jellemzői és pozicionálása
            
               (1)   A felügyeleti funkció a referenciamutató-kezelő vagy csoportszintű anyavállalata szervezeti struktúrájának részét képezi, de elkülönül a referenciamutató-kezelő vezető testületétől és egyéb irányítási funkcióitól.
            
            
               (2)   A felügyeleti funkció értékeli, és az (EU) 2016/1011 rendelet követelményei teljesítésének biztosítása érdekében adott esetben vitatja a referenciamutató-kezelő vezető testületének a referenciamutató előállítása tekintetében hozott döntéseit. Az (EU) 2016/1011 rendelet 5. cikke (3) bekezdése i) pontjának sérelme nélkül a felügyeleti funkció a referenciamutató felügyeletével kapcsolatos minden ajánlást a vezető testületnek címez.
            
            
               (3)   Ha a felügyeleti funkció tudomására jut, hogy a vezető testület a felügyeleti funkció ajánlásaival vagy döntéseivel ellentétesen járt el vagy szándékozik eljárni, ezt a tényt egyértelműen rögzíti következő ülésének jegyzőkönyvében, vagy a döntései nyilvántartásában, ha a felügyeleti funkciót az e rendelet mellékletében meghatározott harmadik irányítási rendszerrel összhangban hozták létre.
            
         
         
            3. cikk
            A felügyeleti funkció eljárásai
            
               (1)   A felügyeleti funkció legalább a következő területekhez kapcsolódó eljárásokkal rendelkezik:
               
                           a)
                        
                        
                           feladatköre, rendszeres üléseinek gyakorisága, az ülések jegyzőkönyveinek és a döntéseinek a nyilvántartása, valamint a referenciamutató-kezelő vezető testületével való rendszeres időközönkénti információmegosztás;
                        
                     
                           b)
                        
                        
                           a tagjai kiválasztására vonatkozó kritériumok, beleértve a potenciális tagok szakértelmének, készségeinek és időráfordítási képességének értékelésére vonatkozó kritériumokat. Az említett kritériumok figyelembe veszik különösen a potenciális tagok bármely más felügyeleti funkcióban betöltött szerepét;
                        
                     
                           c)
                        
                        
                           azon megfigyelők kiválasztására vonatkozó kritériumok, akik a felügyeleti funkció üléseit látogathatják;
                        
                     
                           d)
                        
                        
                           tagjainak megválasztása, jelölése vagy eltávolítása és pótlása;
                        
                     
                           e)
                        
                        
                           adott esetben a mellékletben meghatározott több bizottságból álló felügyeleti funkció alkalmazása esetén a megfelelő irányítási rendszerrel összhangban az átfogó irányításért és a koordinálásért, valamint a referenciamutató-kezelő vezető testülete és az illetékes hatóság kapcsolattartó pontjaként való eljárásért felelős személy vagy bizottság kiválasztására vonatkozó kritériumok;
                        
                     
                           f)
                        
                        
                           a tagjaira vonatkozó összefoglaló információk közzététele, az esetleges összeférhetetlenségi nyilatkozatokkal és az összeférhetetlenségek csökkentésére hozott intézkedésekkel együtt;
                        
                     
                           g)
                        
                        
                           a külső tagok szavazati jogainak felfüggesztése olyan döntések esetében, amelyek közvetlen üzleti hatást gyakorolnának az általuk képviselt szervezetekre;
                        
                     
                           h)
                        
                        
                           a tagok számára annak előírása, hogy a felügyeleti funkció ülései során az adott napirendi pont megvitatása előtt tegyék közzé esetleges összeférhetetlenségüket, és ennek rögzítése az ülés jegyzőkönyvében;
                        
                     
                           i)
                        
                        
                           tagok kizárása bizonyos megbeszélésekről, amelyek tekintetében összeférhetetlenségük áll fenn, és e kizárás rögzítése az ülés jegyzőkönyvében;
                        
                     
                           j)
                        
                        
                           a feladatai ellátáshoz szükséges összes dokumentumhoz való hozzáférése;
                        
                     
                           k)
                        
                        
                           belső vitáinak kezelése;
                        
                     
                           l)
                        
                        
                           a magatartási kódex megsértése kapcsán hozandó intézkedések;
                        
                     
                           m)
                        
                        
                           az illetékes hatóság tájékoztatása az adatszolgáltatók vagy a referenciamutató-kezelő bármely vélt kötelességszegéséről és az esetleges rendellenes vagy gyanús bemeneti adatokról;
                        
                     
                           n)
                        
                        
                           a felügyeleti funkció által kapott, előállított vagy megvitatott bizalmas vagy különleges adatok jogszerűtlen közzétételének megelőzése.
                        
                     
            
               (2)   Amennyiben a felügyeleti funkciót természetes személy látja el:
               
                           a)
                        
                        
                           az (1) bekezdés e), g), i) és k) pontja nem alkalmazandó;
                        
                     
                           b)
                        
                        
                           a referenciamutató-kezelő kinevez egy megfelelő helyettesítő testületet vagy természetes személyt annak biztosítására, hogy a felügyeleti funkcióért felelős személy távollétében következetesen elvégezhetők legyenek a felügyeleti funkció feladatai.
                        
                     
         
         
            4. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2019. január 25-től kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. július 13-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 171., 2016.6.29., 1. o.
         
         
            (2)  Az Európai Parlament és a Tanács 596/2014/EU rendelete (2014. április 16.) a piaci visszaélésekről (piaci visszaélésekről szóló rendelet), valamint a 2003/6/EK európai parlamenti és tanácsi irányelv és a 2003/124/EK, a 2003/125/EK és a 2004/72/EK bizottsági irányelv hatályon kívül helyezéséről (HL L 173., 2014.6.12., 1. o.).
         
            (3)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).
      
      
         
            MELLÉKLET
            
               A megfelelő irányítási rendszerek nem kimerítő jegyzéke
            
            
                     
                        1.
                     
                     
                        Az érdekelt felek kiegyensúlyozott képviseletéből álló független felügyelő bizottság, az érdekelt felekbe beleértve a referenciamutatót használó felügyelt szervezeteket, a referenciamutatókhoz adatot szolgáltató adatszolgáltatókat és egyéb olyan külső érdekelteket, mint a piaci infrastruktúrák működtetői és egyéb bemeneti adatforrások, valamint a független tagokat és a referenciamutató-kezelőnek a releváns referenciamutató előállításában vagy más kapcsolódó tevékenységben közvetlenül részt nem vevő személyzetét;
                     
                  
                     
                        2.
                     
                     
                        Amennyiben a referenciamutató-kezelőt nem teljes mértékben tulajdonolják vagy ellenőrzik a referenciamutató adatszolgáltatói vagy az azt használó felügyelt szervezetek, és nem áll fenn egyéb összeférhetetlenség a felügyeleti funkció szintjén, a felügyelő bizottság magában foglalja a következőket:
                        
                                    a)
                                 
                                 
                                    az érintett referenciamutató előállításában részt vevő legalább két személy szavazati jog nélkül;
                                 
                              
                                    b)
                                 
                                 
                                    a referenciamutató-kezelő szervezetének egyéb részeit képviselő személyzet legalább két tagja, akik nem vesznek részt közvetlenül az érintett referenciamutatók előállításában vagy más kapcsolódó tevékenységben, vagy
                                 
                              
                                    c)
                                 
                                 
                                    amennyiben a személyzeten belül nem áll rendelkezésre alkalmas tag, legalább két független tag;
                                 
                              
                  
                     
                        3.
                     
                     
                        Amennyiben a referenciamutató nem kritikus, és ha az összetettsége, felhasználásának mértéke vagy sebezhetősége mást nem tesz szükségessé, a referenciamutató-kezelő személyzetének olyan tagja vagy bármely más olyan természetes személy, akinek szolgáltatásai a referenciamutató-kezelő rendelkezésére állnak vagy annak ellenőrzése alatt állnak, és aki nem vesz részt közvetlenül valamely érintett referenciamutató előállításában és mentes az összeférhetetlenségektől, különösen a referenciamutató szintjéhez kapcsolódó potenciális érdekből eredőktől;
                     
                  
                     
                        4.
                     
                     
                        Több olyan bizottságból álló felügyeleti funkció, amelyek mindegyike egy referenciamutató, referenciamutató-típus vagy referenciamutató-család felügyeletéért felelős, feltéve, hogy kijelölnek egyetlen személyt vagy bizottságot, aki felelős a felügyeleti funkció átfogó irányításáért és koordinálásáért, valamint a referenciamutató-kezelő vezető testületével és az illetékes hatósággal való kapcsolattartásért;
                     
                  
                     
                        5.
                     
                     
                        Egy több olyan bizottságból álló felügyeleti funkció, amelyek mindegyike a felügyeleti felelősségi körök és feladatok egy alcsoportját látja el, feltéve, hogy kijelölnek egyetlen személyt vagy bizottságot, aki felelős a felügyeleti funkció átfogó irányításáért és koordinálásáért, valamint a referenciamutató-kezelő vezető testületével és az illetékes hatósággal való kapcsolattartásért.